એક વાત તમને યાદ કરાવું? આ જગતની કોઈ પણ સ્ત્રી ગમે તેટલી કસરતો કર્યા પછી પણ, ખોરાક પર જબરજસ્ત નિયંત્રણો રાખ્યા પછી પણ પોતાની યુવાનીને કાયમ ટકાવી રાખવામાં સફળ નથી જ બની પણ મનની તરસ કે જેને તમે ‘તૃષ્ણા’ નામ આપો કે ‘વાસના’ નામ આપો એ એવી સ્ત્રી છે કે જેને ક્યારેય બુઢાપો આવતો જ નથી. તમારા શરીર પર ભલે બુઢાપો આવી ગયો છે, તમારી આંખે ભલે ઝાંખપ આવી ગઈ છે અને કાને ભલે બહેરાશ આવી ગઈ છે તમારી જીભ ભલે થોથવાઈ રહી છે અને તમારા પગ ભલે લડથડવા લાગ્યા છે, તમારું પેટ ભલે નબળું પડી ગયું છે અને તમારી સ્મૃતિ ભલે કમજોર બની ગઈ છે, તમારું નાક ભલે સંવેદનશીલતા ગુમાવી બેઠું છે અને તમારા હાથ ભલે કંપી રહ્યા છે. તૃષ્ણા નામની સ્ત્રી તો એ અવસ્થામાં પણ એવી ને એવી જ યુવાન હોય છે. ‘શમાવે પ્યાસ બાકી બધું બકવાસ’ વાત સાચી છે પણ એ પ્યાસ બુઝવતા તમારે સંતોષના અને સંયમના શરણે જ જવું પડશે. એ વાત દિલની દીવાલ પર કોતરી દેજો. જીભની તરસ મામૂલી છે પણ મનની તરસ તો એવી છે કે એને તરસી રાખવામાં જ આપણા જીવનની પ્રસન્નતાની અને પવિત્રતાની સલામતી છે.